Sewe leerlinge geskors oor "koshuisontgroening" | Maroela Media
Sewe leerlinge geskors oor "koshuisontgroening"
Sewe leerlinge van 'n hoërskool in die Wes-Kaap is geskors nadat 'n leerling verlede week kritiek beseer is tydens 'n beweerde koshuisontgroeningspeletjie.
Andrew Searle, 14, sterk nog in die hospitaal in George aan nadat hy verlede Dinsdag met 'n skoen in 'n kussingsloop geslaan is. Hy is 'n leerling aan Hoërskool York in George. Volgens die seun se pa, Sean Serle, het 'n groep seuns glo sy seun se koshuis binnegegaan terwyl hulle geslaap het. Die koshuisinwoners is aangeval en geslaan. Andrew is op sy been en teen sy kop geslaan. "Die kinders noem dit 'n 'raid'. Dit word glad nie deur die skool goedgekeur nie," het Searle toe gesê. Andrew het 'n uur na die aanval ernstige hoofpyn gekry. Die koshuispa het met hom na 'n nabygeleë hospitaal gejaag waar daar bevind is dat hy bloeding op die brein het.
Die sewe leerlinge gaan Dinsdag dissiplinêr verhoor word, berig The Cape Times. Volgens die verslag gaan die gesin nie 'n strafsaak of enige aksie teen die leerlinge maak nie en sê hulle aanvaar dit was 'n ongeluk.